《闰月九日登越王台次韵经略敷文所寄诗》
宋代·林光朝

闲陪小队出山椒，为有吴歌杂楚谣。
从道菊花如昨日，要看汤饼作三朝。
千重岭海供横槊，一带风烟听采樵。
凭杖折冲如此好，不应东去更乘轺。

作者简介：（1114—1178）宋兴化军莆田人，字谦之，号艾轩。孝宗隆兴元年进士。通《六经》，从学者众，南渡后以伊、洛之学倡行东南者，自光朝始。累官国子司业兼太子侍读，出为广西提点刑狱，移广东，曾率郡兵击败入境之茶民军。召为国子祭酒，除中书舍人。后出知婺州，引疾提举兴国宫。卒谥文节。有《艾轩集》。